Хочацца нагадаць, што ў кантэйнеры для змешанага смецця дазваляецца выкідваць пакеты Tetra Pak (ад сокаў, малака і інш.), памперсы, шпалеры, пакеты і шкляначкі ад ёгурту і смятаны, харчовую фольгу, пачкі ад цыгарэт, латкі ад мясных прадуктаў, сталовы посуд і г. д. Кантэйнеры для паперы прызначаны для збору папяровых упаковак, газет, часопісаў, кардонных скрынак, рэкламных улётак, скрынак з кардону і паперы ад тартоў і многае іншае. У кантэйнеры для пластыка выкідваюць пустыя ПЭТ-бутэлькі, каністры, поліэтыленавую плёнку і пакеты, пластыкавыя ўпакоўкі ад шампуняў, геляў і іншай касметыкі, бутэлькі ад бытавой хіміі, вёдры, тазы, ручкі без стрыжняў, лінейкі. Зразумела, што ў кантэйнеры для шкла выкідваюць бутэлькі, слоікі (пажадана без этыкетак). Шкло з вокнаў лепш за ўсё збіраць асобна (яно таксама ідзе на перапрацоўку), але змешваць з іншымі відамі шкла непажадана.